ของจริง ขายจริงแฉทุกวัน ทันเกมหุ้น
หลังจากรอคอยมายาวนาน และทำอะไรหลายอย่าง นับตั้งแต่เปลี่ยนโครงสร้างผู้ถือหุ้นมา เปลี่ยนชื่อมาก็แล้ว ปรับองค์กร เปลี่ยนผู้บริหารมาหลายคนก็แล้ว แถมเกริ่นถึงเป้าหมายใหม่ของบริษัทมาก็แล้ว...
14 ม.ค. 2559

หลังจากรอคอยมายาวนาน และทำอะไรหลายอย่าง นับตั้งแต่เปลี่ยนโครงสร้างผู้ถือหุ้นมา เปลี่ยนชื่อมาก็แล้ว ปรับองค์กร เปลี่ยนผู้บริหารมาหลายคนก็แล้ว แถมเกริ่นถึงเป้าหมายใหม่ของบริษัทมาก็แล้ว…
ในที่สุด ของจริงชิ้นใหญ่ที่หลายคนตั้งตารอก็เป็นจริงเสียที สำหรับหุ้นบริษัท ดีมีเตอร์ คอร์ปอเรชั่น จำกัด (มหาชน) หรือ DCORP หรือในชื่อเดิมคือ AJP เจ้าของฉายา  “อาจารย์เพชร” ที่หลายคนมีบทเรียนมาแล้วเจ็บแสบ
งานนี้ เอ็มดีหนุ่มไฟแรง นายอภิเชฐ ปุสรี โชว์ศักยภาพทีมงานด้วยโบว์แดงสำคัญที่ชี้ชัดว่า สิ่งที่นักลงทุนรอคอยนั้น คุ้มค่าการรอคอยเพราะว่า การทำ MOU เมื่อหลายเดือนก่อนของบริษัท ดีมีเตอร์ พาวเวอร์ ซึ่งมีฐานะเป็นบริษัทลูก โดย DCORP ถือหุ้นในสัดส่วน 99.99% กับ ยักษ์ใหญ่ผู้ผลิตแผงโซลาร์จากไหหลำ อย่าง HAINAN YINGLI NEW ENERGY RESOURCES CO.,LTD บริษัทจากประเทศจีน บริษัทในเครือของ Yingli Green Energy Holding Company Limited ผู้ผลิตแผงโซลาร์อันดับสองของโลก บรรลุเป้าหมายเรียบร้อย
นั่นคือ ยกเลิก MOU แล้วเปลี่ยนเป็นสัญญาร่วมลงทุนกันจริงจัง
บริษัทร่วมทุนนี้ ฝ่ายจีน ถือหุ้นในสัดส่วน 40% และดีมีเตอร์ พาวเวอร์ถือหุ้นสัดส่วน 60% โดยมีมูลค่าการลงทุนทั้งหมด 689 ล้านบาท หรือ 19 ล้านดอลลาร์สหรัฐ เพื่อผลิตแผงโซลาร์ขนาด 300 เมกะวัตต์ต่อปี ในอำเภอปลวกแดง จังหวัดระยอง ซึ่งถือว่าเป็นโรงงานผลิตแผงโซลาร์เซลล์แห่งแรกของ YINGLI ที่อยู่นอกประเทศจีน
โรงงานขนาดใหญ่ขนาด 300 เมกะวัตต์ต่อปีนี้ คาดว่าจะเดินเครื่องผลิตได้ในช่วงครึ่งหลังของปีนี้ โดย YINGLI จะเป็นผู้ดำเนินการขายแผงโซลาร์เซลล์ทั้งหมด ภายใต้แบรนด์ Yingli Solar 
ทำไมต้องเป็นเมืองไทย คำตอบมีอยู่แล้ว ข้อแรกสุด YINGLI ซึ่งเคยเป็นอันดับหนึ่งของโลกมาก่อน ตอนนี้ถูกลดฐานะเป็นอันดับ 2 เพราะเจอปัญหาส่วนแบ่งการตลาดลดลงในจีน เพราะถูกเบียดแย่งจากคู่แข่งสำคัญหลายรายในช่วง 4 ปีที่ผ่านมา 
ปูมหลังของ  Yingli Green Energy Holding Company Limited ไม่ธรรมดา เพราะถือเป็นบริษัทผู้ผลิต และจำหน่ายแผงโซลาร์ยักษ์ใหญ่ จดทะเบียนในตลาดหลักทรัพย์ NYSE มีออฟฟิศใน 30 ประเทศทั่วโลก ผลิตและจำหน่ายแผงโซลาร์ไปแล้วกว่า 60 ล้านแผง กำลังการผลิตรวมกว่า 1,400 เมกะวัตต์ กระจายอยู่ 90 ประเทศทั่วโลก
ครั้นจะไปต่างประเทศ HAINAN YINGLI ที่เป็นแค่บริษัทลูกก็มีปัญหา “เรือเล็กออกจากฝั่ง” เพราะเคยทำมาหากิน และ ชำนาญเฉพาะตลาดจีน  ที่เหลือเป็นบริษัทแม่อย่างของ  Yingli Green Energy Holding Company
ข้อต่อไป แนวโน้มการขยายตัวของภาคพลังงานทดแทนไทยและอาเซียนที่เป็นขาขึ้น รวมถึงมาตรการทางภาษี สาธารณูปโภค และการสนับสนุนของรัฐ
ข้อสาม  ประจวบเหมาะกับการที่ฝ่ายไทยอย่าง DCORP ก็กำลังจะผันตัวเองจาก CashCampany ที่ต้องการหนีจากธุรกิจเดิมที่ไม่ทำกำไร มาเป็นธุรกิจใหม่ที่มีอนาคต ผสมเข้ากับ YIMGLI ก็ต้องการพันธมิตรที่คุ้นเคยในท้องถิ่นที่เข้าไปลงทุนเป็นใบเบิกทาง
สำหรับความพร้อมนั้น ฝ่าย DCORP ถือว่าจัดเต็มเพราะงานนี้ นายนท เกริกฤทธิ์วณิชย์ ผู้ช่วยเอ็มดี  ที่รับงานนี้โดยตรงจาก กรรมการผู้จัดการ DCORP เปิดเผยว่า บริษัทมีเงินสดจากการเพิ่มทุนแบบอาร์โอล่าสุด  1,000 ล้านบาท และจากนี้ก็แค่รอขั้นตอนประเมินมูลค่าสินทรัพย์ต่างๆ นาน  1-2 เดือน และนำเสนอต่อที่ประชุมสามัญผู้ถือหุ้นระหว่างเดือนกุมภาพันธ์ และเดือนมีนาคม
เต็มที่อย่างนี้ ไม่ผ่านฉลุยก็ให้มันรู้ไป
หากพิเคราะห์แบบลงลึก จะเห็นว่า การร่วมทุนครั้งนี้ DCORP จะไม่ได้มีสิทธิทำการตลาดอะไร เพราะแบรนด์หลัก YINGLI  Solar นั้น เป็นสิทธิ์ขาดของบริษัทแม่ โรงงานที่ระยองน่าจะเป็นแค่หน่วยผลิตธรรมดา เพื่อใช้สิทธิประโยชน์จากบีโอไอ และสิทธิพิเศษด้านภาษีตาม ม.19 ทวิ เป็นสำคัญ
เพียงแค่นี้ก็ถือว่าพอเพียง จะเลือกวาดฝันมากกว่านี้ ก็คงเป็นไปไม่ได้ 
ข้อดีก็คือ ตั้งแต่ไตรมาส 4 ของปีนี้เป็นต้นไป  DCORP จะสามารถสร้างและบันทึกรายได้กับกำไรได้ตั้งแต่ไตรมาส 4 ของปีนี้ไป เลิกเปาะๆ แปะๆ เหมือนอย่างปัจจุบันไปจนถึงไตรมาส 3 ของปี
แล้วก็จะได้สานต่อฝันระยะยาวในวันหน้าอย่างโครงการลงทุนโรงไฟฟ้าพลังงานลม 45 เมกะวัตต์ เพื่อเริ่มขายไฟในปี 2562 หรืออีก 3 ปีข้างหน้า
ไม่รู้เพราะข่าวออกมาอย่างนี้หรือเปล่า…นักลงทุนถึงได้พากันถือว่าไม่ใช่ข่าวดี….พากันเซลล์ ออน เดอะ แฟ็กต์ กันเมื่อวานนี้ ปิดที่ 8.35 ลบไป 10 สตางค์ ทั้งที่ในระหว่างวันขึ้นไปบวกมากถึง 15 สตางค์เพียงแค่ช่วงสั้นๆ แถมบางครั้งยังหลุดลบไปมากถึง 15 สตางค์อีกด้วย
อนาคตที่ยาวนานเกินไปสำหรับหุ้นขนาดเล็กอย่างนี้ แม้จะเป็นของจริง มันก็เพียงพอ…เพราะนักลงทุนบ้านเรานั้น ….วีไอ ไส่สเก็ตจ้า….อิ อิ อิ